KIRJALLINEN KYSYMYS E-3400/02

esittäjä(t): Antonios Trakatellis (PPE-DE) komissiolle

(29. marraskuuta 2002)

Aihe: Kreikan talouden tunnuslukujen huonontuminen ja kehitysnäkymät

BKT:n kasvuvauhti Kreikassa (4 prosenttia vuonna 2001), joka on esitetty talouden hyvää suuntausta, suhteessa eurooppalaiseen keskiarvoon, vahvistavana tosiasiana, turvataan itse asiassa EU:n talousarviosta suoritettavalla uudelleenjaolla, sillä komission esittämien tietojen mukaan tämän tuottama kasvu on 3,5 prosenttia vuonna 2001. Näin ollen huoli, jota tunnetaan Kreikan talouden kyvystä ylläpitää kasvuvauhtia sen jälkeen, kun yhteisön kolmannen tukikehyksen voimassaolo on päättynyt (2006) ja suuret yhteisön rahavirrat ovat heikentyneet tai lakanneet, on oikeutettu. Lisäksi maksutaseessa on todettavissa vaihtotaseen vajeen kasvu (tammielokuun 2002 tiedot, Kreikan keskuspankki), joka johtuu kauppavaihdon supistumisesta 13 prosentilla ja siirtolaisten tekemien tulonsiirtojen sekä EU:sta tulevien nettomaksujen merkittävästä pienenemisestä.

Ottaen huomioon, että tämä kreikkalaisten tuotteiden syrjäytyminen ulkomaan markkinoilta johtaa tuotannon laskuun ja työttömyyden kasvuun, kysyn komissiolta:

1. Mikä on julkisen velan osuus komission arvion mukaan Eurostatin esittämien vuosia 2000, 2001, 2002 ja 2003 koskevien lukujen tarkistamisen jälkeen?

2. Miten tämä tarkistaminen vaikuttaa julkiseen vajeeseen vuosina 20002002 ja mikä on komission arvio vuodelle 2003?

3. Mikä on niiden valtiontakuiden määrä, jotka on annettu julkisen sektorin yrityksille (yleishyödylliset julkiset yritykset (DEKO), Olympic Airways, Kreikan rautatielaitos (OSE)), sosiaalirahastoille ja paikallishallinnon yrityksille ja laitoksille myönnettyjen lainojen muodossa, ja mikä on näiden osuus julkisesta vajeesta?

4. Millä tavoin komissio suosittelee, että Kreikan taloutta tervehdytettäisiin (julkisen velan vähittäinen alentaminen, julkisen vajeen supistaminen) ilman, että julkisia investointeja koskevan ohjelman täytäntöönpano hidastuisi?

Pedro Solbes Miran komission puolesta antama vastaus

(20. joulukuuta 2002)

1. Kreikan viranomaisten ja komission vuonna 2002 sopimat tietojen raportointimenetelmien muutokset osoittivat, että julkisen talouden velka oli 106,2 prosenttia suhteessa bruttokansantuotteeseen (BKT) vuonna 2000 ja 107 prosenttia vuonna 2001. Komission syksyn 2002 talousennusteessa arvioidaan tämän tarkistuksen perusteella, että julkinen velka on 105,8 prosenttia suhteessa BKT:hen vuonna 2002, ja ennustetaan, että se laskee 102 prosenttiin suhteessa BKT:hen vuonna 2003. Arviot perustuvat Kreikan vuoden 2003 talousarvioesityksen tietoihin ja oletukseen, että talouspolitiikka pysyy samanlaisena.

2. Äskettäin tehdyt tietojen raportointimenetelmien muutokset osoittivat, että julkisen talouden alijäämä oli 1,8 prosenttia suhteessa BKT:hen vuonna 2000 ja 1,2 prosenttia suhteessa BKT:hen vuonna 2001. Komission syksyn 2002 talousennusteessa julkisen talouden alijäämän arvioidaan olevan 1,3 prosenttia suhteessa BKT:hen vuonna 2002 ja ennustetaan olevan 1,1 prosenttia suhteessa BKT:hen vuonna 2003.

3. Kreikan vuoden 2002 talousarvion tietojen mukaan vuonna 2001 kaikki valtiontakaukset olivat 6,1 prosenttia suhteessa BKT:hen ja uusia valtiontakauksia oli 1 080 miljoonan euron edestä eli 0,8 prosenttia suhteessa BKT:hen. Liiallisia alijäämiä koskevan menettelyn kuuluvassa toisessa, marraskuun 2002 raportoinnissa Kreikan hallituksen antamat tiedot osoittivat, että velka, jonka hallitus on ottanut maksettaviksi erääntyvien valtiontakausten takia, oli 494 miljoonaa euroa eli 0,4 prosenttia suhteessa BKT:hen vuonna 2001. Vuonna 2002 sen arvioidaan olevan 330 miljoonaa euroa eli 0,2 prosenttia suhteessa BKT:hen.

4. Komissio arvioi jäsenvaltioiden julkisen talouden rahoitusaseman uusien tai tarkistettujen vakaus- ja lähentymisohjelmien perusteella, jotka jäsenvaltiot laativat vakaus- ja kasvusopimuksen vaatimusten mukaisesti. Kun Kreikka oli toimittanut vuoden 2001 tarkistetun vakaus- ja lähentymisohjelmansa komissiolle, neuvosto julkaisi komission suosituksen perusteella asiaa koskevan lausunnon 12. helmikuuta 2002. Lausunnossa todetaan, että neuvosto kannustaa voimakkaasti Kreikan viranomaisia asettamaan viipymättä selkeät sitovat rajat menoille poisluettuina korkomenot, kuten vuoden 2000 vakausohjelmaa koskevassa lausunnossa suositeltiin ja että neuvosto pitää asianmukaisena sitä, että suuret perusylijäämät säilytetään yli 6 prosentin tasolla BKT:stä ja sitä, että julkisen talouden sopeuttamista jatketaan tarvittaessa ottaen huomioon velkojen suuren määrän. Lausunnossa todetaan edelleen: Kun lisäksi

otetaan huomioon julkisen talouden edelleenkin hyvin suuri velkaantuneisuus ja väestön ikääntymisestä aiheutuva julkisten menojen kasvu, neuvosto kehottaa Kreikan viranomaisia hyödyntämään nykyistä suotuisaa makrotaloudellista tilannetta velkansa vähentämiseksi mahdollisimman nopeasti. Kreikka toimitti vuosien 20022006 vakaus- ja lähentymisohjelmansa vuoden 2002 tarkistetun version komissiolle 2. joulukuuta 2002. Komissio antaa suosituksen neuvoston lausunnoksi alkuvuonna 2003. Siinä arvioidaan, vastaavatko julkisen talouden rahoitusasema ja sitä koskevat ennusteet vakaus- ja kasvusopimuksen vaatimuksia.